b'\n_START_ARTICLE_\nSignor Blitz\n_START_PARAGRAPH_\nSignor Blitz (synt. Antonio van Zandt, 21. kes\xc3\xa4kuuta 1810 Deal, Kent, Englanti \xe2\x80\x93 28. tammikuuta 1877 Philadelphia, Pennsylvania, Yhdysvallat) oli brittil\xc3\xa4inen taikuri ja esiintyj\xc3\xa4._NEWLINE_Blitz aloitti julkiset esiintymiset jo 13 vuoden i\xc3\xa4ss\xc3\xa4. Muutaman Saksassa viett\xc3\xa4m\xc3\xa4ns\xc3\xa4 vuoden j\xc3\xa4lkeen h\xc3\xa4n otti nimekseen \xe2\x80\x93 mielest\xc3\xa4\xc3\xa4n houkuttelevamman \xe2\x80\x93 Signor Blitz. H\xc3\xa4n oli suosittu esiintyj\xc3\xa4 kaikkialla. Suosio perustui h\xc3\xa4nen n\xc3\xa4yt\xc3\xb6ksiins\xc3\xa4, joissa h\xc3\xa4n yhdisteli taikuutta ja humoristista lavaesiintymist\xc3\xa4 sek\xc3\xa4 muun muassa kesytettyj\xc3\xa4 el\xc3\xa4imi\xc3\xa4 ja jongleerausta. Blitz oli ensimm\xc3\xa4isi\xc3\xa4 henkil\xc3\xb6it\xc3\xa4, jotka toivat vatsastapuhumisen esityksiins\xc3\xa4 nuken (Bobby) kera. Blitzin suuren suosion my\xc3\xb6t\xc3\xa4 toistakymment\xc3\xa4 muuta henkil\xc3\xb6\xc3\xa4 k\xc3\xa4ytti h\xc3\xa4nen nime\xc3\xa4\xc3\xa4n houkutellakseen v\xc3\xa4ke\xc3\xa4 n\xc3\xa4yt\xc3\xb6ksiins\xc3\xa4._NEWLINE_Yhdysvaltoihin h\xc3\xa4n muutti vuonna 1834 asettuen asumaan Philadelphiaan. H\xc3\xa4n meni naimisiin ja pariskunnalle syntyi nelj\xc3\xa4 lasta. Ensimm\xc3\xa4isen vaimonsa kuoltua h\xc3\xa4n avioitui uudelleen vuonna 1863._NEWLINE_Er\xc3\xa4s Signor Blitzin tunnetuimmista esityksist\xc3\xa4 oli temppu, jossa h\xc3\xa4n vaikutti nappavan aseesta ammutun luodin. H\xc3\xa4n kuitenkin lopetti sen esitt\xc3\xa4misen tempun liiallisen vaarallisuuden vuoksi._NEWLINE_Blitz kirjoitti omael\xc3\xa4m\xc3\xa4kerran Fifty Years In the Magic Circle. H\xc3\xa4n kuoli pitk\xc3\xa4llisen sairauden murtamana kotonaan Philadelphiassa 28. tammikuuta 1877.'